Moc światowyj i lokalnyj muzyki na festiwalu Colours of Ostrava
Już po siedymnŏsty rŏz Ôstrawa umiyniŏ sie w jedno wielke festiwalowe miasto. We Dolnych Witkowicach zaczōn sie wielozortowy festiwal Colours of Ostrava.
Bez sztyry dni wystōmpi ôziymdziesiyńciu auslyndzkich, sześdziesiyńciu jedyn czeskich i słowackich kapel i muzykantōw, co grajōm rozmajte zorty muzyki.
Ci, co bydōm chcieli nawiydzić festiwal we ôstatnij chwili, mogōm sie kupić bilet na samym wchodzie do kōmpleksu Colours of Ostrava. Durch sōm dostympne sztyro- i jednodniowe bilety.
Mało tego, jak sie grŏ na jakimś instrumyncie abo śpiywŏ, to na byzuchu na festiwalu idzie wystōmpić na scynie. Ôrganizatorzi ekstra przirychtowali tak mianowanõ REC.busking stage dlŏ wykōnawcōw amatorskich i ulicznych.
Szło sie zapisać na strōnie bez formular, ale na miyjscu tyż bydzie sie szło zaregistrować.
Wczorej na festiwalu szło posuchać ślōnskij kapele Krzikopa z Chorzowa, ale to przecã niy kōniec atrakcyji, bo już dziś bydōm grać m.in. Kensington, Jacob Banks, Kaleo, a we nastympnych dniach Grace Jones i Ziggy Marley. Cołki program idzie znojś na strōnie ôd ôrganizatora.
szl_Latn szl_Latn szl_Latn szl_Latn szl_Latn szl_Latn szl_Latn